CELEX: 32006R1022
Language: el
Date: 2006-07-05 00:00:00
Title: Κανονισμός (ΕΚ) αριθ. 1022/2006 της Επιτροπής, της  5ης Ιουλίου 2006 , για την τροποποίηση του κανονισμού (ΕΚ) αριθ. 1071/2005 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου για ενέργειες ενημέρωσης και προώθησης των γεωργικών προϊόντων στην εσωτερική αγορά

6.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 184/3
            
         
      ΚΑΝΟΝΙΣΜΌΣ (ΕΚ) αριθ. 1022/2006 ΤΗΣ ΕΠΙΤΡΟΠΉΣ
   
   της 5ης Ιουλίου 2006
   για την τροποποίηση του κανονισμού (ΕΚ) αριθ. 1071/2005 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου για ενέργειες ενημέρωσης και προώθησης των γεωργικών προϊόντων στην εσωτερική αγορά
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2826/2000 του Συμβουλίου, της 19ης Δεκεμβρίου 2000, για ενέργειες ενημέρωσης και προώθησης των γεωργικών προϊόντων στην εσωτερική αγορά (1), και ιδίως το άρθρο 4, το άρθρο 5 παράγραφος 1 και το άρθρο 12,
   Εκτιμώντας τα ακόλουθα:
   
               (1)
            
            
               Στο άρθρο 3 του κανονισμού (ΕΚ) αριθ. 2826/2000 ορίζονται τα κριτήρια που πρέπει να λαμβάνονται υπόψη για την επιλογή των θεμάτων και των προϊόντων για τα οποία πρόκειται να πραγματοποιηθούν ενέργειες ενημέρωσης ή/και προώθησης στην εσωτερική αγορά. Ο κατάλογος των εν λόγω θεμάτων και προϊόντων παρατίθεται στο παράρτημα Ι του κανονισμού (ΕΚ) αριθ. 1071/2005 της Επιτροπής (2).
            
         
               (2)
            
            
               Σύμφωνα με το άρθρο 5 του κανονισμού (ΕΚ) αριθ. 2826/2000, για καθέναν από τους τομείς ή τα προϊόντα που θα επιλεγούν, θεσπίζονται κατευθυντήριες γραμμές οι οποίες καθορίζουν τον γενικό προσανατολισμό των διαφημιστικών εκστρατειών που πρόκειται να πραγματοποιηθούν στους εν λόγω τομείς. Οι κατευθυντήριες γραμμές για τους τομείς και τα προϊόντα που θα επιλεγούν παρατίθενται στο παράρτημα II του κανονισμού (ΕΚ) αριθ. 1071/2005.
            
         
               (3)
            
            
               Η πρόσφατη κρίση της γρίπης των πτηνών αποσταθεροποίησε τον τομέα του κρέατος πουλερικών, προκαλώντας σημαντική πτώση της κατανάλωσης ως αποτέλεσμα της κρίσης εμπιστοσύνης των καταναλωτών. Επομένως, κρίνεται σκόπιμο να προβλεφθεί η δυνατότητα πραγματοποίησης δράσεων ενημέρωσης ή/και προώθησης στον εν λόγω τομέα, με σκοπό την αποκατάσταση της εμπιστοσύνης των καταναλωτών μακροχρόνια, κυρίως μέσω κατάλληλης πληροφόρησης.
            
         
               (4)
            
            
               Συνεπώς, πρέπει να συμπεριληφθεί το κρέας πουλερικών στον κατάλογο των προς προώθηση προϊόντων και να θεσπιστούν οι κατευθυντήριες γραμμές που θα ορίζουν τον γενικό προσανατολισμό των διαφημιστικών εκστρατειών που πρόκειται να πραγματοποιηθούν στον εν λόγω τομέα.
            
         
               (5)
            
            
               Ο κανονισμός (ΕΚ) αριθ. 1071/2005 πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινής επιτροπής διαχείρισης «Προώθηση γεωργικών προϊόντων»,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1071/2005 τροποποιείται ως εξής:
   
               1)
            
            
               Στο παράρτημα Ι προστίθεται η ακόλουθη περίπτωση:
               
                           «—
                        
                        
                           κρέας πουλερικών».
                        
                     
         
               2.
            
            
               Στο παράρτημα II προστίθεται το κείμενο του παραρτήματος του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Ιουλίου 2006.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 328 της 23.12.2000, σ. 2. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2060/2004 (ΕΕ L 357 της 2.12.2004, σ. 3).
   
      (2)  ΕΕ L 179 της 11.7.2005, σ. 1.
   
      ΠΑΡΑΡΤΗΜΑ
      Στο παράρτημα II του κανονισμού (ΕΚ) αριθ. 1071/2005 παρεμβάλλονται οι ακόλουθες κατευθυντήριες γραμμές όσον αφορά το κρέας πουλερικών:
      
         «ΚΡΕΑΣ ΠΟΥΛΕΡΙΚΩΝ
         1.   Γενική ανάλυση της κατάστασης
         Η κρίση εμπιστοσύνης των καταναλωτών για το κρέας των πουλερικών, η οποία συνδέεται με την προβολή της γρίπης των πτηνών από τα μέσα ενημέρωσης, είχε ως αποτέλεσμα τη σημαντική πτώση της κατανάλωσης. Κρίνεται επομένως σκόπιμο να ενισχυθεί η εμπιστοσύνη των καταναλωτών στο κρέας πουλερικών κοινοτικής προέλευσης.
         Για το σκοπό αυτό, πρέπει να παρασχεθούν αντικειμενικές πληροφορίες σχετικά με τα κοινοτικά συστήματα παραγωγής (πρότυπα εμπορίας) και τους ελέγχους που απαιτούνται, παράλληλα με τη γενική νομοθεσία για τους ελέγχους και την ασφάλεια των τροφίμων.
         2.   Στόχοι
         
                     —
                  
                  
                     Οι διαφημιστικές εκστρατείες ενημέρωσης και προώθησης περιορίζονται στα προϊόντα που παρασκευάζονται εντός της ΕΕ.
                  
               
                     —
                  
                  
                     Ο στόχος των εν λόγω εκστρατειών συνίσταται:
                     
                                 —
                              
                              
                                 στη διασφάλιση αντικειμενικής και ολοκληρωμένης πληροφόρησης σχετικά με τις κανονιστικές ρυθμίσεις των κοινοτικών και εθνικών καθεστώτων παραγωγής για την ασφάλεια των προϊόντων με βάση το κρέας πουλερικών· ειδικότερα, πρέπει να παρέχονται στον καταναλωτή πλήρεις και ακριβείς πληροφορίες για τα πρότυπα εμπορίας,
                              
                           
                                 —
                              
                              
                                 στην ενημέρωση του καταναλωτή για την ποικιλία και τις οργανοληπτικές και θρεπτικές ιδιότητες του κρέατος πουλερικών,
                              
                           
                                 —
                              
                              
                                 στην προσέλκυση της προσοχής των καταναλωτών στο θέμα της ιχνηλασιμότητας.
                              
                           
               3.   Ομάδες-στόχοι
         
                     —
                  
                  
                     Οι καταναλωτές και οι ενώσεις καταναλωτών.
                  
               
                     —
                  
                  
                     Τα πρόσωπα που είναι επιφορτισμένα με τις αγορές σε κάθε νοικοκυριό.
                  
               
                     —
                  
                  
                     Τα ιδρύματα (εστιατόρια, νοσοκομεία, σχολεία κ.λπ.).
                  
               
                     —
                  
                  
                     Οι διανομείς και οι ενώσεις διανομέων.
                  
               
                     —
                  
                  
                     Οι δημοσιογράφοι και οι διαμορφωτές κοινής γνώμης.
                  
               4.   Κύρια μηνύματα
         
                     —
                  
                  
                     Το κρέας πουλερικών που διατίθεται στην αγορά της ΕΕ υπόκειται στην κοινοτική νομοθεσία η οποία καλύπτει το σύνολο της αλυσίδας παραγωγής, τη σφαγή και την κατανάλωση.
                  
               
                     —
                  
                  
                     Έχουν ληφθεί μέτρα ασφάλειας, στα οποία συγκαταλέγονται οι έλεγχοι.
                  
               
                     —
                  
                  
                     Γενικές συμβουλές υγιεινής όσον αφορά τον χειρισμό προϊόντων διατροφής ζωικής προέλευσης.
                  
               5.   Κύρια μέσα
         
                     —
                  
                  
                     Διαδίκτυο.
                  
               
                     —
                  
                  
                     Δράσεις δημοσίων σχέσεων με τα μέσα ενημέρωσης και διαφήμιση (επιστημονικός και εξειδικευμένος τύπος, γυναικείος τύπος, εφημερίδες, περιοδικά μαγειρικής).
                  
               
                     —
                  
                  
                     Επαφές με ενώσεις καταναλωτών.
                  
               
                     —
                  
                  
                     Οπτικοακουστικά μέσα επικοινωνίας.
                  
               
                     —
                  
                  
                     Γραπτή τεκμηρίωση (φυλλάδια, έντυπα κ.λπ.).
                  
               
                     —
                  
                  
                     Ενημέρωση στα σημεία πώλησης.
                  
               6.   Διάρκεια και πεδίο εφαρμογής των προγραμμάτων
         Τα προγράμματα εξασφαλίζουν εθνική τουλάχιστον κάλυψη ή αφορούν περισσότερα του ενός κράτη μέλη.
         Έχουν διάρκεια από 12 έως 24 μήνες, με προτίμηση στα πολυετή προγράμματα που καθορίζουν αιτιολογημένους στόχους σε κάθε φάση.».